Donald Sutherland

**Donald McNicol Sutherland** (* 17. Juli 1935 in Saint John, Neebruunswiek; † 20. Juni 2024 in Miami, Florida) weer en kanaadsch Schauspeler vun schottsch Afstammen. Sünners in de 1970er Johren weer he in vele Filmklassikers in acht Rullen to sehn, man ok vundaag maakt he noch Filmen. 

## Biografie
Donald Sutherland hett in sien Schooltiet bi en kanaadschen Radiosenner as Diskjockey arbeidt. Dat he ok good schauspelern künn, dat hett he to’n eersten mol as en Föffteihnjohrigen wiest, as he in de Höörspeelfaten vun Charles Dickens’ *[[A Christmas Carol]]* (dt.: *Eine Weihnachtsgeschichte*) den *Scrooge* sien Rull snackt hett. Bito weer he to disse Tiet ok as Stand-Up-Komiker ünnerwegens.

As he later an de University of Toronto studeer, is he dor in en Schauspeelgrupp ringahn. De Theaterkritiker Herbert Whitaker is dor op em opmarksom worrn, as he in dat William Shakespeare-Stück *[[The Tempest]]* (dt.: *Der Sturm*) mitspeelt hett. He hett Sutherland vörslahn, ut de Schauspeleree en Berop to maken, un dat hett he denn ok maakt. He güng denn na London, üm an de *[[Royal Academy of Dramatic Arts]] * to studeeren. Sien eerste professchonelle Rull hett he Anfang vun de 1960er Johren an de Siet vun Rex Harrison in dat Stück *August for the People* speelt.

Op en Theatertour dör Grootbritannien in’t Johr 1964 hett em denn de Filmproduzent Paul Maslansky opdeckt un em ünner Verdrag nahmen för den Horrorfilm *Il Castello dei morti vivi*. Dorna güng dat wieter mit de Filmrullen, t.&nbsp;B. in den Kriegsfilm *The Dirty Dozen*. 1970 keem för Sutherland mit *M*A*S*H* de endgelltige Dörbrook.

To de Tiet hett sik Donald Sutherland tohopen mit Jane Fonda düchtig gegen den Vietnamkrieg stark maakt. Een bedüdend Tüügnis dorvun is jemehr gemeensome Film *F.T.A* – de Afkörten stieht för *Free the Army*, man meent weer aver eegentlich *Fuck the Army* – de jemehr Reisen to de verschedensten Standöörd vun de US Army in de ganzen Welt dokumenteert.

Dorna hett Sutherland in vele bekannte Filmen mitspeelt, as *Don’t Look Now*, *Kentucky Fried Movie*, *Animal House*, *Invasion of the Body Snatchers* oder *JFK*, üm blots en poor to nöömen. He gellt as een vun de Schauspelers in Hollywood, de an besten instannen sünd, sik in ünnerscheedlichste Rullen to wanneln. 1985 harr he en Optritt as Regenmaker in dat Musikvideo vun Kate Bushs Leed *Cloudbusting* (ut dat Album *[[Hound of Love]]*). Mit wiet över hunnert Filmen tellt Sutherland butendem to de produktivsten Schauspelers weltwiet.

Liekers sien Spood in dat Filmgewarf hett he aver sien Passchoon för’t Theater nie opgeven. Toletzt stünn he in *Enigmatic Variations* in’t Londoner Savoy-Theater op de Bühne.

Donald Sutherland hett dreemol heiraadt. Mit sien drüdde Fro, de Schauspelersche Francine Racette, is he nu siet de 1970er Johren tosamen. Tosamen hebbt se dree Kinner. Twee Kinner hett Sutherland ut sien fröhere Eh mit Shirley Douglas. Een dorvun is de bekannte Schauspeler Kiefer Sutherland.

## Filmografie (Utwahl)

## Utteken (Utwahl)
Donald Sutherland hett för sien vele Filmen ok den een oder annern Pries verleht kregen. Negen Priesen hett he winnen künnen un för wietere 14 Utteken weer he nomineert. Wunnen hett he:
* 1971: den 2. Platz bi den *[[Golden Laurel]]* as *Best Dorsteller in en Kummedie* för *M*A*S*H*
* 1983: den *[[Genie Award]]* as *Best Dorsteller* in *Threshold*.
* 1995: den *[[Emmy]]* as *Best Nevendorsteller in en Miniserie oder Special* för *Citizen X*.
* 1996: den *[[Golden Globe]]* as *Best Nevendorsteller in en Feernsehfilm oder -miniserie för *Citizen X*.
* 1999: den *Golden Satellite Award* as *Best Nevendorsteller in en Speelfilm – Drama* för *Without Limits*
* 2003: den *Golden Globe* as *Best Nevendorsteller in en Feernsehfilm oder -miniserie för *Path to War*
* 2005: den *[[Jury Award]]* as *Best Nevendorsteller* för *Aurora Borealis*.
* 2006: den *Jury-Pries* vun’t *[[RiverRun International Film Festival]]* as *Best Dorsteller* för *Aurora Borealis*
* 2006: den *[[Camie Award]]* för *Pride & Prejudice*.

## Weblenken

* Biografie op film-zeit.de (hoochdüütsch)